BEITIALARRANGOITIA LIZARRALDE (EH Bildu, 2014-04-03):
Mila esker mahaiburu andrea.
Nik egia esan uste dut ulermen ezberdin badaukadala. Norbaitek esaten badit elkarlana, adostasuna eta erakundeen artean gauzak adostea dela propoganda egin aurretik eta prentsan atera bezperan esan badagoela zerbait, hori ez da adosteko modua.
Erakundeen arteko mahai batetara bi alderdien artean adostutako proiektu bat eramatea, ez da afektatutako erakundeekin adostasuna bilatzea, ez da ez hemen eta ez Batzar Nagusietan onartutakoa errespetatzea. Ez nauzue kontrakoaz konbentzituko.
Eta noski nik ere, bai alkate izan nintzenean adostasunak egiten nituela alderdiekin. Baina oso ezberdinak dira alderdien arteko adostasunak eta erakundeen arteko adostasunak, eta zure alderdiak horretaz badaki, zeren Jaurlaritzan zeundetenean zuekin makina bat akordio egin genituen.
Eta badakizu, nik bezain ondo, alderdiek gauza batzuk adosten dituztela, baina beste gauza batzuk erakundeei dagozkiela adostea, edozein dagoelarik ere agintean. Eta kasu honetan adostasuna erakundeen artean izan behar zuela esaten zen, batean eta bestean onartutako esaera guztiek.
Gipuzkoako Diputazioak prentsa bidez jakin zuen eta Donostiako Udalak bezperan bazegoela eta hurrengo egunean publikoa egingo zela. Eta inork ez dit esango, batetik hitzik ez daukalako, baina bestetik egon naizelako erakunde batekin eta bestearekin, hori horrela ez denik.
Eta beraiek dira lehenengoak esaten dutenak, gurekin ez da ez proiekturik izan, ez proiekturik adostu eta ez ezer hitz egin. Are gehiago, berdin zait proiektua egina dagoen ala ez, ibilbide bat dago, geltoki kopurua dago, pasantea bai ala bai dago, dago. Dago eta bat bestearen bikia. Ez dago Easorena nola konpontzen dugun elkarrekin aztertzeko borondate bat. Ez dago paper txuri baten aurrean aukera ezberdinak aztertzeko eta adosteko borondate bat.
Dago bai ala bai pasantea tragatzeko, bi alderdiek beraien gabeziengatik eta beharrengatik adostutako aurrekontuetarako akordio baten baitako zerbait, bi alderdien arteko zerbait eta ez erakundeen arteko zerbait.
Eta uste dut aldea nabarmena dela. Uste dut oso nabarmena dela. Eta konforme, orain joango zarete erakundeen arteko horretara eta hitz egingo duzue, baina joango zarete proposamen zehatz batekin, bai, hartu edo utzi, proposamen batekin.
Eta hori ez da gauzak egiteko modua, hori nik bezain ondo dakizue zuek ere. Erakundeek gauzak adostu behar dituztenean aurreragoko urratsetatik hasten direla benetan akordiorako borondatea baldin badago.
Baina gauza batzuk tragatzeko, adostasun batzuk alderdi batzuen beharrengatik gauza batzuk tragatuta eraman nahi badira, hori norberaren problema da. Hori sinatzen duenaren problema, ez aurrean, eserita eta lanerako prest dagoen erakundearena.
Horrenak izango dira beste batzuk eta berak bidea gaizki egiten dituenak ere bere erantzukizuna izango dira, baina ez da zilegi mahai batera joatea proposamen egin batekin eta prentsaren bitartez jakin.
Eta bat nator, bikiak dira. Geltoki bat gutxiago, pixka bat barrurago eta bestea bezain faraonikoa, bestea bezain Kontxa ingurutik eta dena zeharkatu beharrekoa, oso-oso antzekoak dira.
Nik ulertzen dut batzuk saldu behar dute gu beti egon gara honetan eta azkenean lortu dugu, iaz hemen onartu zen hori berriro ere gurera ekartzea. Eta besteak berriz defenditu behar du, ez, ez gara hainbeste mugitu, betikoan gaude. Altza-Galtzarabordarekin ere ikusiko dugu.
Ez dut uste Eusko Alderdi Jeltzalea gaur hona eta hau sinatu arte Altza-Galtzaraborda egitearen aldekoa zenik, Altzaraino eta kito, hori zen asmoa.
Beraz, ni postuko Altzako herritarrengatik, zeren nik ez dut esan Altzako geltokia kapritxo bat denik, pasantea da kapritxo bat, Gascoren kapritxo bat. Eta lortu du azkenean, estututa eta Eusko Alderdi Jeltzalearen beharragatik, lortu du akordio batetara pasantera sarrararazi, lortu du hori onartu izatea.
Eta aipatu da ere hemen, batzuk egin dituzten beraien interbentzioetan beste kontu batzuekin hasi dira eta badirudi ez gara etorri hona, eta lehendakari andreak ez du moztu, baina ez gara etorri hona ez Donostia eta ez Gipuzkoako gestio gaitasunaz hitz egitera, nik ere ez dut hitz egingo.
Baina hainbeste pentsatzen duzuela zuek Gipuzkoa eta Donostiaren mesedetan eta guk itxuraz ez, nahiz eta guk gipuzkoarrak garen eta Donostian ere, nola ez, maiz ibiltzen garen, pasanteak itsutu egin zaituzte batzuk.
Hainbeste defenditzen duzue 2016 proiektua, uste duzue bakarrak zaretela defenditzen eta pasantearen kapritxoa aurrera eramateagatik, prest zaudete 2016an Donostia guztiz zulatua edukitzeko.
Hori baldin bada 2016 proiektuaren alde egitea eta Europako hiriburu batek 2016an erakutsi behar duen itxura, ba etor dadila etorri behar duena eta har dezala, baina ez dira ezkongarriak eta ez dira sinesgarriak batean eta bestean esaten dituzuenak.
Mila esker.